Met die herdenking van die 50 jarige bestaan van die Afrikanergevestigde Republiek van Suid-Afrika, het die viering daarvan die battery nie net vir Junie, maar ook vir die res van 2011 gelaai. Dit is jammer dat die vyande van die Afrikaner daarin slaag om sommige van ons volk los te maak van die inspirasie van ons volksgebeure, deur dit bloot weg te laat uit die kalender.
Net die gedagte aan die genade en barmhartigheid van God wat ons volk hier kom plant, onderhou en vêr bo verdienste geseën het, verskaf alreeds die hoop en sekerheid wat by so baie Afrikaners ontbreek. Deur onderdrukking, verguising en oorloë het Hy ons bygestaan en teen alle verwagting in, soewerein onafhanklik in ’n Republiek laat vestig teen ’n oormag van weerstand wat die wêreld verstom het!